CELEX: 32017D0177
Language: bg
Date: 2017-01-31 00:00:00
Title: Решение за изпълнение (ЕС) 2017/177 на Комисията от 31 януари 2017 година относно съответствието на съвместното предложение за създаване на коридор за железопътен товарен превоз „Amber“ с член 5 от Регламент (ЕС) № 913/2010 на Европейския парламент и на Съвета (нотифицирано под номер С(2017) 141)

2.2.2017   
            
            
               BG
            
            
               Официален вестник на Европейския съюз
            
            
               L 28/69
            
         РЕШЕНИЕ ЗА ИЗПЪЛНЕНИЕ (ЕС) 2017/177 НА КОМИСИЯТА
   от 31 януари 2017 година
   относно съответствието на съвместното предложение за създаване на коридор за железопътен товарен превоз „Amber“ с член 5 от Регламент (ЕС) № 913/2010 на Европейския парламент и на Съвета
   
      
         (нотифицирано под номер С(2017) 141)
      
   
   (само текстовете на унгарски, полски, словашки и словенски език са автентични)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 913/2010 на Европейския парламент и на Съвета от 22 септември 2010 г. относно европейска железопътна мрежа за конкурентоспособен товарен превоз (1), и по-конкретно член 5, параграф 6 от него,
   като има предвид, че:
   
               (1)
            
            
               В съответствие с член 5, параграф 5 от Регламент (ЕС) № 913/2010 министерствата, отговарящи за железопътния транспорт в Унгария, Република Полша, Република Словения и Словашката република, изпратиха до Комисията писмо за намерения, което бе получено на 7 април 2016 г. Писмото съдържа предложение за създаване на коридор за железопътен товарен превоз „Amber“ на територията на тези четири държави членки.
            
         
               (2)
            
            
               Комисията разгледа предложението съгласно член 5, параграф 6 от Регламент (ЕС) № 913/2010 и смята, че то е в съответствие с член 5 от посочения регламент поради причините, посочени по-долу.
            
         
               (3)
            
            
               Критериите, предвидени в член 4 от регламента, са взети предвид в предложението. Предложеният коридор за железопътен товарен превоз, преминаващ през територията на повече от три държави членки, улеснява връзките между адриатическите пристанища в Република Словения, вътрешноводните пристанища по река Дунав в Унгария и Словашката република. Той подобрява също така връзките с основните интермодални железопътни терминали в участващите държави членки и предоставя пряк маршрут за превоз на товари източно от Алпите. По този начин може също да се насърчи развитието на железопътните връзки със Сърбия и евентуално да се подобрят железопътните връзки, пресичащи източната граница на ЕС, както и тези, използващи сухопътната връзка между Европа и Азия.
            
         
               (4)
            
            
               Освен това резултатите от пазарните проучвания в подкрепа на коридора за железопътен товарен превоз „Amber“ показват, че има търсене на превоз по предложения маршрут, включително на връзка през Западна Унгария между пристанищата и вътрешните региони, от и към морското пристанище Копер, както и между източните региони на Полша, Словакия и Унгария. Проучванията показват наличието на потенциал за модален преход и нарастване на превоза по протежение на коридора.
            
         
               (5)
            
            
               Съответните управители на инфраструктурата изразиха пълната си подкрепа за този нов коридор за железопътен товарен превоз, а съгласно писмото за намеренията потенциалните кандидати са изразили интерес да го използват.
            
         
               (6)
            
            
               Предвидените в настоящото решение мерки са в съответствие със становището на създадения съгласно член 21 от Регламент (ЕС) № 913/2010 комитет,
            
         ПРИЕ НАСТОЯЩОТО РЕШЕНИЕ:
   Член 1
   Полученото на 7 април 2016 г. писмо за намерения относно създаването на коридора за железопътен товарен превоз „Amber“, изпратено до Комисията от министерствата, отговарящи за железопътния транспорт в Унгария, Република Полша, Република Словения и Словашката република, в което като основен маршрут за коридора за железопътен товарен превоз „Amber“ се предлага маршрутът Копер — Любляна — Заласентиван — Шопрон/Чорна — /(унгарско-сръбската граница) — Келебия — Будапеща —/— Комаром — Леополдов/Райка — Братислава — Жилина — Катовице/Краков — Варшава/Луков — Тереспол — (полско-беларуската граница), е в съответствие с член 5 от Регламент (ЕС) № 913/2010.
   Член 2
   Адресати на настоящото решение са Унгария, Република Полша, Република Словения и Словашката република.
   
      Съставено в Брюксел на 31 януари 2017 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 276, 20.10.2010 г., стр. 22.